趣劉倅聖與建第
作者：劉宰
朝代：宋

paragraphs: 鷦鷯巢枝寬，大鵬溟海窄。
不齊物之情，大小貴安宅。
一區揚子雲，衡宇陶彭澤。
何妨輪鞅稀，所憎廛市迫。
吾宗携家來，寒暑已屢革。
寓舍得賈區，開門即廣陌。
四鄰共壁立，而無藩牆隔。
晝通燔炙芬，夜悉笑語啞。
麕至窘賓朋，雨立愧臧獲。
傳聞三徑地，經始得長策。
良材蔽川下，賤售非難索。
露廩發陳積，香飯流匙白。
羣工闖戶外，拱手聽規畫。
願速大厦成，却展摶風翮。